《送杜参政之广西》
宋代·王称

五岭隔南服，舆图亦茫洋。昔为椎髻区，今变冠与裳。

荡荡风气椎，生齿日富强。丛山薄大海，壮哉封四疆。

迩来覃圣仁，幽昧靡不彰。人材上国齿，兵赋擅一方。

惟公寄重牧，虎节何辉煌。上以纾国怀，下以抚凋伤。

当令寒谷吹，撚指回春阳。桂山方峨峨，桂水亦汤汤。

谁与传诵声，千古流芬芳。

作者简介：眉州人，字季平。王赏子。累官承议郎知龙州。刻意史学，搜采北宋太祖至钦宗九朝事迹为《东都事略》，孝宗淳熙中洪迈修四朝国史时奏进，特授直秘阁。宁宗庆元间官至吏部郎中。又有《西夏事略》。